Il-President Amerikan Donald Trump akkuża lil predeċessur tiegħu, Barack Obama li huwa l-moħħ wara l-protesti fl-Amerka. Trump qal lill-aġenzija tal-aħbarijiet Amerikana, Fox News li jaħseb li Obama jinsab wara dan kollu għaliex in-nies t'Obama qed jipprotestaw kontra r-riformi tiegħu. Tul l-intervista ma' Fox News, Trump qal li jagħti lilu nnifsu marka bi grad Ċ tal-messaġġ li qed jibgħat lill-Amerikani iżda min-naħa l-oħra ta lilu nnifsu l-ogħla grad ta' dak li qed jirnexxilu jagħmel biex jaqdi l-interessi taċ-ċittadini Amerikani. Minn tal-inqas 12-il persuna ndarbu wara li karru tal-karnival sfronda f'Rio de Janeiro fis-Sambadrome, il-post fejn ta' kull sena l-iskejjel tas-samba jtellgħu l-parata tal-karnival. Passaġġ li kien fuq il-karru, li kien qed jintuża miż-żeffiena, spiċċa sfronda fejn iż-żeffiena spiċċaw waqgħu minn fuqu. L-inċident seħħ jum wara li 20 persuna oħra ndarbu wara li karru baqa' dieħel f'ċint f'din il-belt Brażiljana. Inċidenti fil-Karnival ta' Rio de Janeiro ġraw ta' spiss madankollu rari ħassru l-festi kkuluriti li jsiru f'din il-belt. Żewġ persuni sofrew minn ġrieħi wara li pulizija spara u laqat żewġ persuni waqt li l-President Franċiż Francois Hollande kien qed jagħmel diskors f'Villognon. Hollande ma sofra minn ebda ġrieħi u b'xorti tajba dawk milquta mill-isparatura, li qed tiġi trattata bħala inċident mhux intenzjonat, ma jinsabux fil-periklu li jitilfu ħajjithom. Il-President kien qed jinawgura linja tal-ferrovija ġdida f'Villognon meta ġew sparati t-tiri. Dawk midruba huma waiter u ħaddiem li kien fuq il-post li sofrew ġrieħi f'saqajhom. Fid-dawl tal-attakki terroristiċi fi Franza, mal-aħbar tal-isparatura ħafna ħasbu li dan kien attakk terroristiku li kellu fil-mira tiegħu lill-President Franċiż Francois Hollande. L-awtoritajiet Norveġiżi ma kisrux id-drittijiet ta' Anders Behring Breivik, il-persuna li qatlet 77 persuna fl-2011. Dan intqal minn Qorti tal-Appell fil-jum tal-Erbgħa. Il-Qorti biddlet id-deċiżjoni ta' qorti inferjuri li kienet qalet li Breivik kien qed jinżamm f'kundizzjonijiet inumani. Huwa kien argumenta li ż-żamma 'l bogħod mill-priġunieri l-oħra għal bejn 22 u 23 siegħa kuljum kienet tikser id-drittijiet umani tiegħu. L-avukat tiegħu qal li se jappella mill-verdett. Breivik kien wettaq attakk b'karozza bomba f'Oslo, fejn qatel tmien persuni, imbagħad qatel 69 attivist li kienu waqt kamp tas-sajf. Ir-Russja u ċ-Ċina użaw il-veto biex imblukkaw riżoluzzjoni imħejjija mill-pajjiżi tal-Punent biex idaħħlu fis-seħħ sett ta' sanzjonijiet ġodda fis-Sirja. Dan ġej wara li allegatament il-Gvern tal-President Sirjan Bashar al-Assad uża aktar armi kimiċi. Il-pajjiżi tal-Punent, ir-Rus sja u ċ-Ċina ta' spiss ma ftehmux bejniethom dwar il-kunflitt tas-Sirja iżda dan huwa wieħed minn tal-ewwel li qed iseħħ meta fl-Amerka hemm Donald Trump bħala President. Ir-Russja hija pajjiż ferm qrib tal-Gvern Sirjan u bl-attakki tal-qawwiet tagħha kontra l-Istat Iżlamiku u r-ribelli, il-forzi leali lejn Bashar al-Assad kisbu mill-ġdid territorju li kienu tilfu. Fost l-oħrajn hemm il-belt t'Aleppo li kienet fil-qalba tal-kunflitt imdemmi u li issa waqgħet għalkollox f'idejn is-suldati tal-Gvern Sirjan. Tressqu l-Qorti żewġ nisa akkużati bil-qtil ta' Kim Jong-Nam, ħu l-mexxej tal-Korea ta' Fuq. In-nisa, waħda mill-Vjetnam u l-o ħra mill-Indon eżja, allegatament dellku xi likwidu li jattakka n-nervituri ma' wiċċ il-Korean fl-ajruport ta' Kuala Lumpur, fil-Malasja fit-13 ta' Frar. Huma dehru l-Qorti, protetti minn forzi speċjali. Jekk jinstabu ħatja, jistgħu jeħlu l-piena tal-mewt. Fil-Qorti tal-Maġistrati ma saret l-ebda talba mill-akkużati. Iżda wara li nqraw l-akkużi, il-mara mill-Vjetnam ċaħdet l-akkużi.